U-I-296/07
Natisni
Opravilna št.:
U-I-296/07
Datum odločitve:
6. 2. 2008
ECLI:
ECLI:SI:USRS:2008:U.I.296.07
Akt:
Stvarnopravni zakonik (Uradni list RS, št. 87/02) (SPZ), 42., 43. in 44. čl.
Izrek:
Pobuda za začetek postopka za oceno ustavnosti 42., 43. in 44. člena Stvarnopravnega zakonika (Uradni list RS, št. 87/02) se zavrže.
Evidenčni stavek:
Pobudnik nima pravnega interesa, če ne izkaže, da bi morebitna ugoditev pobudi privedla do izboljšanja njegovega pravnega položaja.
Geslo:
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Jožef Barič, Črnomelj
Datum vloge:
20. 11. 2007
Vrsta odločitve:
sklep
Vrsta rešitve:
zavrženje
Dokument:
US27964
Dokument v PDF obliki:
U-I-296-07.pdf
99 KB
Prenesite datoteko
U-I-296/07-4
6. 2. 2008
SKLEP
Ustavno sodišče je v postopku za preizkus pobude Jožefa Bariča, Črnomelj, na seji 6. februarja 2008
sklenilo:
Pobuda za začetek postopka za oceno ustavnosti 42., 43. in 44. člena Stvarnopravnega zakonika (Uradni list RS, št. 87/02) se zavrže.
Obrazložitev
1. Pobudnik izpodbija v izreku navedene zakonske določbe o pridobitvi lastninske pravice z odločbo državnega organa in s priposestvovanjem. Po njegovem mnenju so v neskladju z Ustavo in (smiselno) s prvim členom Prvega protokola h Konvenciji o varstvu človekovih pravic in temeljnih svoboščin (Uradni list RS, št. 33/94, MP, št. 7/94 – EKČP).
2. Po prvem odstavku 24. člena Zakona o Ustavnem sodišču (Uradni list RS, št. 64/07 – ur. p. b. – v nadaljevanju ZUstS) mora tisti, ki vloži pobudo za začetek postopka za oceno ustavnosti, izkazati svoj pravni interes. Ta je podan, če predpis, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj (drugi odstavek 24. člena ZUstS). Po ustaljeni ustavnosodni presoji mora biti pravni interes neposreden in konkreten, morebitna ugoditev predlogu pa mora privesti do izboljšanja pobudnikovega pravnega položaja.
3. V pobudi je le splošno opisano pobudnikovo razumevanje pridobitve lastninske pravice na nepremičninah s priposestvovanjem in njegov pogled na možnost zlorabe tega instituta. Iz navedb v pobudi tako ni razvidno, kako bi morebitna ugoditev pobudi izboljšala pravni položaj pobudnika. Zgolj načelno nestrinjanje z zakonsko ureditvijo pa ne zadošča za utemeljitev pravnega interesa. Zato je Ustavno sodišče pobudo zavrglo.
4. Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07) v sestavi: predsednik Jože Tratnik ter sodnice in sodniki dr. Zvonko Fišer, mag. Marta Klampfer, mag. Marija Krisper Kramberger, mag. Miroslav Mozetič, dr. Ciril Ribičič in dr. Mirjam Škrk. Sklep je sprejelo soglasno.
Jože Tratnik
Predsednik